Bahas Piala Perdana Menteri

**Bahas Piala Perdana Menteri** ataupun lebih dikenali sebagai **Piala Perdana Menteri** (**PPM**) merupakan pertandingan bahas sekolah yang tertua di Malaysia. Piala Perdana Menteri merupakan pertandingan bahas yang dianjurkan khusus untuk sekolah-sekolah berasrama penuh (SBP) di Malaysia.

## Sejarah
Pertandingan Bahas Piala Perdana Menteri antara Sekolah-sekolah Berasrama Penuh bermula pada tahun 1974 di Kolej Melayu Kuala Kangsar (MCKK), Perak. Pertandingan ini dilancarkan bagi memenuhi hasrat Allahyarham Tun Haji Abdul Razak bin Datuk Haji Hussein, Perdana Menteri Malaysia Kedua, yang mahu melihat lahirnya bakat pemimpin yang dinamis, cerdas dan bijaksana dari Sekolah-sekolah Berasrama Penuh.

Bahas Piala Perdana Menteri ini diadakan buat kali pertama pada tahun 1974 dan hanya 10 buah Sekolah Berasrama Penuh yang mengambil bahagian. Sekolah-sekolah tersebut ialah Sekolah Menengah Sultan Abdul Halim,Kedah; Sekolah Tun Fatimah, Johor; Sekolah Alam Shah, Kuala Lumpur; Kolej Melayu Kuala Kangsar, Perak; Sekolah Tuanku Abdul Rahman, Perak; Sekolah Datuk Abdul Razak, Negeri Sembilan; Sekolah Seri Puteri, Kuala Lumpur; Kolej Tunku Kurshiah, Negeri Sembilan; Maktab Tentera Diraja, Kuala Lumpur; dan Kolej Islam Klang, Selangor. Maktab Tentera Diraja ialah Sekolah Berasrama Penuh yang tidak terletak di bawah Kementerian Pendidikan Malaysia tetapi pihak Pengelola Pertandingan Bahas bersetuju memasukkan maktab tersebut dalam pertandingan ini. MTD kekal menyertai Bahas Piala Perdana Menteri hingga kini. 

Pada tahun 1975, bilangan Sekolah Berasrama Penuh yang mengambil bahagian bertambah dari 10 kepada 18 buah. Pada tahun 1976, Sekolah Menengah Sains Tuanku Syed Putra, Perlis ikut serta dalam pertandingan ini. Sekolah Menengah Sains Muzaffar Shah, turut mengambil bahagian pada tahun 1977 menjadikan bilangan SBP yang mengambil bahagian sebanyak 20 buah semuanya.

Pada tahun 1984 dengan penubuhan lima buah Sekolah Menengah Sains yang baharu dan sebuah Sekolah Menengah Agama menjadikan sekolah yang mengambil bahagian menjadi 26 buah. Sekolah-sekolah itu ialah Sekolah Menengah Sains Dungun, Terengganu; Sekolah Menengah Sains Teluk Intan, Perak; Sekolah Menengah Sains Raub, Pahang; Sekolah Menengah Sains Muar, Johor; Sekolah Menengah Sains Machang, Kelantan dan Sekolah Menengah Agama Persekutuan Petaling Jaya; kini dikenali dengan nama Sekolah Menengah Agama Persekutuan Labu.

Pada tahun 1997, pertandingan Bahas Piala Perdana Menteri (PPM) telah mengalami perubahan format. Bermula pada tahun 1997, format pertandingan perbahasan telah berubah kepada "Perbahasan Ala Parlimen"***.*** Pertandingan ini sekali lagi mengalami perubahan apabila bermula 2017, Piala Perdana Menteri mula menggunakan sistem "*power match swiss bracket*" yang mengambil model bahas World Schools Style debate .

Pada tahun 2015, sebanyak 70 buah SBP dan Maktab Tentera Diraja telah mengambil bahagian dalam pertandingan awal, suku akhir dan separuh akhir di Sekolah Menengah Sains Batu Pahat, Johor selaku tuan rumah Hari Kecemerlangan Sekolah Berasrama Penuh Ke-42. Dua sekolah terbaharu yang menyertai pertandingan ini ialah Sekolah Menengah Sains Perempuan Seremban, Negeri Sembilan dan Sekolah Menengah Sains Gua Musang, Kelantan.

Pertandingan Bahas Piala Perdana Menteri kali pertama dianjurkan pada tahun 1974, dan tuan rumah edisi terakhir pada 2025 ialah Sekolah Menengah Sains Sultan Iskandar dan Sekolah Menengah Sains Kota Tinggi. Pertandingan ini mencapai umur Jubli Emas pada tahun 2025 dengan menyaksikan penggantian Piala Pusingan Bahas Bahasa Melayu bermula 2026.

### '''Piala Pusingan Bahas Bahasa Melayu'''

Piala Perdana Menteri Bahasa Melayu dihadiahkan oleh Allahyarham Tun Haji Abdul Razak bin Datuk Haji Hussein, Perdana Menteri Malaysia Kedua, sebagai Piala Pusingan Pertandingan Bahas Tahunan antara Sekolah-sekolah Berasrama Penuh. Reka bentuk piala ini dilukis dan direka oleh YBhg. Datuk Baharuddin bin Kasim, seorang arkitek dan Jurubina Bertiga, Petaling Jaya, Selangor dan bekas murid Kolej Melayu Kuala Kangsar (MCKK), Perak Darul Ridzuan. Piala ini diperbuat dari Perak Kelantan dan diukir oleh juruukir terkenal dari Kelantan. Kos pembuatan piala ini pada 1974 bernilai RM 7000.

Pada bahagian atas piala ini terdapat lapan bulan sabit yang melambangkan lidah-lidah dan pecahan bulan-bulan sabit yang bercantum di hujung, melambangkan mulut-mulut anggota pemidato. Reka bentuk bulan itu juga melambangkan bulatan dunia dan diterjemahkan sebagai luasnya pengetahuan yang perlu bagi seseorang yang ingin mengambil bahagian dalam peraduan bahas.

Piala Perdana Menteri Bahasa Inggeris dihadiahkan oleh Tun Mahathir Mohamad, Perdana Menteri Malaysia Keempat sebagai Piala Pusingan Pertandingan Bahas Tahunan antara Sekolah-sekolah Berasrama Penuh. Piala yang diperkenal pada tahun 1990 ini masih kekal dalam bentuk dan ukuran sebagaimana Piala Perdana Menteri Bahasa Melayu.

## Rekod

### Pemenang kategori bahasa Melayu

### Rekod Bahas Bahasa Melayu

#### Juara terbanyak sepanjang zaman

#### Rekod penampilan pentas akhir terbanyak

#### Rekod juara terbanyak era pra-Bahas Ala Parlimen (sebelum 1997)

#### Rekod juara terbanyak era Bahas Ala Parlimen (selepas 1997)

#### Rekod double / hattrick Bahas Bahasa Melayu sejak 1974

### Senarai pemenang kategori bahasa Inggeris

### Rekod Bahas bahasa Inggeris

##### Juara terbanyak

###### Rekod penampilan pentas akhir terbanyak

#### Rekod Juara Terbanyak era bahas pra Ala Parlimen (Sebelum 1997)

#### Rekod Juara Terbanyak era bahas Ala Parlimen (Bermula 1997)

#### Rekod Double / Hattrick Bahas Bahasa Inggeris sejak 1974

## Rujukan